text: Cléomadès, il et Durbans,
   À Verde Coste s'arréerent
   Dedenz le chastel, et armerent.
   Quant armé furent, monté sont.
   De là se partent. Lors s'en vont
   Au lieu où combatre devoient.
   Quant il i vindrent, jà estoient
   Folio44r
   Lor aversaire ou parc entré
   Et de la bataille apresté.
   Et les III puceles venues,
   Qui estoient jà desvestues.
   En leur cotes erent sans plus :
   Tout le sorplus orent mis jus.
   Leur II champions venir voient.
   À jointes mains à Dieu prioient,
   À genous, moult piteusement,
   Qu'il les ayt si vraiement
   Que enz ou mesfait coupes n'ont
   De quoi ochoisonnées sont,
   N'aine vers Clarmondine nul jour
   Ne pourchacierent fors honnour,
   Ne à li ne au roi son pere,
   N'à Clarmonde, sa bonne mere,
   Et lor avantage vousissent
   Autant comme le lor feïssent.
  